Fermer ho‘jaliklari tasarrufidagi yer uchastkalari o‘lchamlarini maqbullashtirishga oid chora-tadbirlar to‘g‘risida takliflarni ishlab chiqish bo‘yicha maxsus komissiyani tashkil etish to‘g‘risida

Fermer ho‘jaliklari tasarrufidagi yer uchastkalari o‘lchamlarini maqbullashtirish asosida ular faoliyatining samaradorligini oshirish bo‘yicha takliflar ishlab chiqish maqsadida:
 1. Fermer ho‘jaliklari tasarrufidagi yer uchastkalari o‘lchamlarini maqbullashtirish va fermer ho‘jaliklari faoliyati samaradorligini oshirish maqsadida ularni birlashtirish to‘g‘risida takliflar tayyorlash bo‘yicha maxsus komissiya ilovaga muvofiq tarkibda tuzilsin. 
 2. Maxsus komissiya (Sh.M. Mirziyoyev) joyiga chiqqan holda: 
 haqiqatan fermer ho‘jaliklari tasarrufida bo‘lgan yer uchastkalari maydonlarini viloyatlar kesimida rayonlashtirilgan hududlar bo‘yicha chuqur va puxtalik bilan xatlovdan o‘tkazsin, ulardan qanchalik oqilona foydalanilayotganligi, yer uchastkasi fermer xo‘jaligining faoliyati samaradorligini qay darajada ta’minlayotganini o‘rganib chiqsin;
 fermer ho‘jaliklarining moliyaviy ahvoli va moddiy-texnika bazasining holatini tanqidiy tahlil qilsin; 
 fermer ho‘jaliklarining zarur texnika bilan ta’minlanganligiga, fermerlarning o‘z xo‘jaligini puxta va samarali yuritish qobiliyatiga alohida ahamiyat bersin;
 o‘tkazilgan xatlov va fermer ho‘jaliklari faoliyati samaradorligini chuqur tahlil qilish asosida har bir rayonlashtirilgan hudud bo‘yicha fermer ho‘jaliklari uchun yer uchastkasining maqbul namunaviy o‘lchamini belgilab, mazkur xo‘jaliklar faoliyati samaradorligini oshirish bo‘yicha chora-tadbirlarni amalga oshirishni nazarda tutsin. Bunda rayonlashtirilgan hududlarning o‘ziga xos sharoitlari — ushbu hududlardagi qishloq aholisining zichligi, ularning ish bilan bandligi hamda xo‘jaliklarning tarmoq bo‘yicha ixtisoslashuviga (paxtachilik, g‘allachilik, meva-sabzavotchilik, uzumchilik, chorvachilik va boshqalar) alohida e’tibor qaratsin.
 3. Maxsus komissiya (Sh.M. Mirziyoyev) 2008-yil 15-noyabrgacha ko‘rsatilgan masalalar ustida puxta ishlash va tahlil qilish asosida har bir rayonlashtirilgan hudud bo‘yicha fermer ho‘jaliklari tasarrufidagi yer uchastkalari maydonlarini maqbullashtirish, maqbul namunaviy maydonga ega bo‘lmagan kichik fermer ho‘jaliklarini birlashtirish mexanizmi va tartibi yuzasidan aniq takliflar tayyorlasin va Vazirlar Mahkamasiga kiritsin. 
 4. Mazkur farmoyishning ijrosini nazorat qilish O‘zbekiston Respublikasining Bosh vaziri Sh.M. Mirziyoyev zimmasiga yuklansin.